Title: 2 užduotis raštu
Course: Muzikinių gabumų lavinimas

Labas vakaras,

Siunčiu 2 užduotį raštu.

Labas vakaras!

Gal kiek ir per daug išsiplėčiau komentuodama asmeninius pavyzdžius...

Linkėjimai ir ramios nakties.

Pagarbiai,

Renata

Didžiausią įtaką vaiko muzikiniam lavinimui daro jį supanti aplinka ir girdima muzika. Išnagrinėtose vaiko intelekto plėtotės pakopose matysime kaip svarbu nuosekliai ir sistemingai kaupti muzikinę klausinę vaiko patirtį.

Sensomotorinė intelekto plėtotės fazė pagal J.Piaget sistemą trunka nuo vaiko gimimo iki dviejų metų amžiaus. Šiuame periode vaikas sugeba reaguoti į skambančią muziką refleksais, motorika, vaikai geba atpažinti jau girdėtas melodijas. Todel šiuo amžiaus periodu vaikams yra svarbi palanki muzikinė aplinka. Lopšinės, muzikinių pasakų skaitymas, grojantys žaislai ir pan. gali sukurti ypatingai teigiamą, raminančią, bet tuo pat metu lavinančią muzikinę aplinką. Girdėdami skirtingų nuotaikų muziką, daineles, vaikai refleksyviai gali reaguoti į muziką džiaugsmingai plodami ar ramiai linguodami. Šiuo laikotarpiu, mano manymu, labai svarbi aplinkinių iniciatyva užimtumui su vaiku. Beveik viskas priklauso nuo tevų ir juo besirūpinančių žmonių- ar yra investuojama laiko ir noro vaikui skaityti, dainuoti, nes jis pats dar nelabai gali būti veiklos iniciatoriumi tokiame amžiūje. Beje, visi muzikiniai užsiėmimai, kurie yra kartojami (pvz. lopšinių dainavimas prieš užmiegant)yra vaiko įsimenami ir atitinkamai į juos reaguojama (išgirdus pažįstamą lopšinę, vaikas nusiramina ir jaučia, jog laikas miegoti).

Prišoperacinė intelekto raidos fazė apima antrus-ketvirtus vaiko gyvenimo metus. Šiuo laikotarpiu vaikai ypatingai mėgsta mėgdžioti ir yra labai imlūs viskam, kas vyksta aplink. Vaikai gali atkartoti girdėtas melodijas, jungti garsą ir motoriką. Užduotėlių pavyzdžiai galėtų būti: žaidimas su spalvotomis kortelėmis, ir pagal spalvas jų dėliojimas ant atitinkamų natelių, ar užgauti dešinės rankos pirštuku atitinkamą stygą pagal spalvą ant jos. Tokio amžiaus vaikus galima mokyti dainelių, šokių, netgi instrumento. Žaidimų forma, pasitelkiant vaikui jau žinomas asociacijas, spalvas, formas, galima pradėti laivinti grojimo įgūdžius. Ypatingai Suzuki metodika turi daugybę gerų žaidimų forma pateikiamos medžiagos, su kuria galima vaikus suinteresuoti groti, paverčiant šį užsiėmimą ne tik naudingu, bet ir labai linksmu.

Priešoperacinės stadijos intuicijos fazė tai ikimokyklinis laikotarpis. kai vaikai yra labai imlūs ir kaupia muzikinę klausinę, pojūčių patirtį. Šiuo laikotarpiu vaikai yra ypatingai aktyvūs ir dar menkai geba ilgėliau koncentruoti dėmesį, taigi, užsiėmimuose svarbu vaikui pateikti daug užduotėlių, kad jos nespėtų nusibosti. Šiuo būdu vaiko “bagažas “ yra kaupiamas, o pamokos įdomios. Tai laikotarpis, kai žaidimų, judėjimo, užduočių ir tempo pagalba galima suteikti gerą pagrindą vaiko tolesniam gabumų lavinimui, nes sekančioje fazėje jam visa ši sukaupta informacija jau bus reikalinga palyginimams.

Konkrečių operacijų stadija- vaikas jau geba naudotis simboliais, įvardyti pažįstamus muzikinius reiškinius sąvokomis. Gali atskirti tam tikrą muziką ne tik per savo pojūčių prizmę. Vaikai jau geba atskirti melodijų charakterius, tempą, tačiau visos “interpretacijos” yra sukauptos klausinės patirties atspindys. Vaikai lygina melodijas pagal jų charakterį ar tempą su jau girdėtomis melodijomis. Šiuo amžiaus tarpsniu galima vaikui duoti užduotis, kurios reikalauja įsiklausymo, stebėjimo: grojant pakaitomis melodiją tai mažorinėje tai minorinėje tonacijoje, paprašyti vaikų atskirti, kada melodija skamba džiugiai, o kada liūdnai ( mažoro-minoro pratimas); labai tinka ritmo pratimai natelių ir pauzių trukmėms mokyti.

Formalių operacijų stadija- vaikų gebėjimus papildo gebėjimai naudotis abstrakcijomis, analizuoti, mąstyti formaliai. Jie jau geba palyginti skirtingų muzikinių fragmentų ar kūrinių panašumus ir skirtumus. Susieti juos su jau girdėtais fragmentais pagal nuotaikas, charakterius ar ritmą. Išnaudojant šį periodą šiems įgūdžiams lavinti galima pradėti sieti naują muzikinę medžiagą su tam tikrais šokiais ( pagal ritmą, tempą, charakterį), vaizdais, istorijomis ir pan. Užduotis: paploti muzikinio fragmento ritmą ir atpažinti kokio jau pažįstamo šokio ritmu parašyta melodija.

0-2 m. Tai sensomotorinė vaiko intelekto raidos fazė. Pirminis intelektas. Tokio amžiaus vaikai pasaulį suvokia per jutimus bei judesius. Geriausias žaislas- juos supantis pasaulis, kadangi kai tik žaislas yra ištyrinėtas (10 min.) , numetamas, nes jam jau atsibodęs. Vaikams patinka ištyrinėti daiktų mechanizmus. Reiktų vaikams leisti kuo daugiau (saugiai) eksperimentuoti, liesti, tyrinėti, klausytis įv. garsų pvz. paukščių čiulbėjimo, gražios, ramios muzikos. Dainuoti vaikams daineles, jie jas įsimena, vėliau atpažįsta, o jų kartojimas jiems labai patinka. Būtų puiku l.l. dainelės, pagal kurias galima ir mankštelę daryti, o prieš miegą lopšinės tiesiog būtinos. Tinka įvairūs barškučiai, perkusiniai instrumentai, vaikiški žaisliniai pianinai, iš kurių sklinda įvairios žaismingos melodijos... Net dar ir nevaikščiojantį mažylį galima šokdinti pagal muziką paėmus ant rankų.                                                                    2-4m. Priešoperacinė intelekto raidos fazė. Vaikai jau pradeda daugiau kalbėti, sąvokas išsakyti žodžiais, mąstyti. Reiktų vaikams daug vaikiškų- žaidybinių dainelių, kadangi jie jau klausydamiesi stengiasi kartoti, mėgdžioti, daineles bando pakartoti balsu. Pvz. dainelė '' Klausė žvirblis čiulbuonėlis pas tą pilką karvelėlį". Visas aguonėlės auginimo procesas ne tik išdainuojamas, bet lavina vaiko atmintį, mąstymą, vaidybą, dainavimą, klausą, fantaziją, judesių motoriką, tai ir žaidimas ir netgi pasaulio pažinimas. Būtina vaikams suteikti progą muzikuoti įvairiais muz. instrumentais.                                                                          4-7m. Priešoperacinės stadijos intuicijos fazė. Svarb. pasiekimas- sutelkti klausą į girdėjimą. Dėmesio sukaupimo lavinimas. Svarbu, kad vaikai galėtų klausytis ir klasikinės muzikos, pvz. W.A.Mocarto. Patarčiau vaikus vesti į klasikinės muz. koncertus skirtus vaikams, į baletus vaikams. Klausyti ne tik nuostabios muzikos, bet ir stebėti įspūdingą šokio spektaklį. Kas neturi galimybių nuvesti į teatrą, vaikams rodyti įrašus (pvz. per Mezzo kanalą). Tai raidos fazė, kai vaikai muz. gali suprasti ir be žodžių- emociškai. O juk pasakos prikausto vaikų dėmesį, moko gerumo, meilės, grožio, atjautos...                                                            7-11m. Konkrečių operacijų stadija. Mąsto kaip suaugę, bet konkrečiai, dar nesupranta abstrakcijų. Šio amžiaus vaikams reikia aiškinti konkrečiai, per palyginimus, sąsajas, labiau demonstruoti praktiškai, ne teoriškai, ne tik sąvokomis kalbėti. Jau galima mokintis pažinti nateles, ženklus. Toliau mokintis groti įv. muz. instrumentais. Grojant leisti improvizuoti, eksperimentuoti intuityviai. Valingai mokytis nesunkius muz. kūrinėlius atlikti mintinai. Improvizuojant galima prašyti pagroti pasakų personažų, žvėrelių, gamtos reiškinių- linksmai čiulbantį paukštelį, bailų zuikutį, šokinėjančią voverytę, sunkiai vaikščiojantį dramblį, kapsintį lietutį, dundantį griaustinį, audrą, ramiai tekantį, čiurlenantį upelį, banguojančią jūrą, tyliai ošiantį mišką, linksmai spindinčią saulutę, valso ritmu šokančią princesę, maršo ritmu žygiuojantį kareivį... (Tinka ir ankstesniame amžiuje).                                                                            11- 14m. Formalių operacijų stadija (kaip suaugusio žmogaus). Tai abstraktus mąstymas. Stengtis vaikui viską paaiškinti taip, kad sudėtingos žinios atrodytų paprastai ir aiškiai. Stebėti ar vaikas supranta kas yra aiškinama. Klausydami muziką vaikai jau sugeba ją analizuoti. Jau galėtų prasidėti originalios muz. kūrimas, improvizavimas ir užrašymas natomis. Koncertavimas, ansamblinis grojimas su kitais vaikais skatina tarpusavio bendravimą.

Labą vakarą. SIunčiu savo antrą praktinę užduotį - esė. Laukiu jūsų nuomonės. Gero vakaro.

Pagarbiai, Rasa Rapalytė.

Rūta Vosyliūtė

Remiantis Jeano Piageto teorija apie vaiko intelekto plėtotę, susietą su muzikinių gabumų raida, išskiriamos keturios raidos pakopos.

1. Sensomotorinei intelekto plėtotės fazei (nuo gimimo iki dviejų metų) patarčiau tiek neformaliosios tiek ir formaliosios muzikinės aplinkos užduotis. Kadangi šiame laikotarpyje su vaiku daugiausiai laiko praleidžia mama ir tėtis, mamą skatinčiau savo balsu vaikui dainuoti lopšines, kitas žaidybines daineles žaidžiant su juo, karts nuo karto atlikti ritminius darinius: rankų plojimo ar kojų trepsėjimo. Kiekvieną dieną klausytis klasikinės įvairių epochų muzikos, tiek vokalinės, tiek ir instrumentinės. Taip pat lankyti muzikos pamokas mamoms kartu su vaikais, kurių metu mamos atlieka įvairias muzikines užduotis kartu su mažyliu. Kadangi kūdikiai iki dviejų metų refleksyviai reaguoja į garso šaltinius (į dainuojančią mamą, girdimą muziką, visus aplinkos garsus, kalbą), atpažįsta girdėtą muziką, taigi muzikinė klausa pradedama lavinti, nors jis dar nieko nesugeba pakartoti.
2. a) Priešoperacinės intelekto raidos fazėje (nuo 2-4 metų), kai vaikai pradeda formuoti pagrindus savo klausos erdvei, sugeba mėgdžioti – taikyčiau Suzuki metodiką. Pirmoji užduotis: mokytojas praveda balso aparato apšilimą: rodo vaikui kaip pūsti orą į delną, kaip nusiųsti oro bučinį, žiovauti. Antroji užduotis: paduoda apvalų veidrodėlį ir ant besileidžiančios (sol fa mi re do) mokytojas kartoja įvairius natų skiemenis : La, Fa, Do, Re, Mi, So. Mokytojas ant tų pačių garsų įveda gyvūnų garsus (Au-Miau-Mū-Bū). Vaikas imituoja ir kartoja, kaip mokydamasis kalbėti. Trečioji užduotis: Mokytojas kartu su visais (mamomis ir stebinčiu pamoką kitu vaiku bei mokiniu) eina ratu ir visi kartu dainuoja (Mano batai buvo du ant dviejų natų (mi-do)), kartoja daug kartų, kol vaikai laisvai įsimena mintinai. Dainuojant pridedami atitinkami gestai. Poilsiui klausosi muzikos susėdę ir linguodami.
b) Priešoperacinės stadijos intuicijos fazėje (nuo 4-7 metų) klausant, dainuojant, žaidžiant intuityviai patiria skambančios muzikos turinį. Pirmoji užduotis: mokytojas pasakoja pasaką įtraukdamas skirtingas balsų intonacijas: linksmas balsas su melodine dainele, liūdnas balsas su vaitojimu, nustebęs balsas su kylančiom į viršų intonacijom. Antroji užduotis: mokytojas klausia ar prisimena kaip apuokas rauda, ar kiškis ką dainuoja, vaikas kartoja, mėgdžioja mokytojo paragintas. Trečioji užduotis: mokoma dainelė po sakinėlį, daug kartų ją kartojant, pridedant rankų ir kojų judesius. Atsipalaidavimui klauso kaip mokytoja groja pianinu dainuodama dainelę, ją kartu atkartoja.
3. Konkrečių operacijų stadijos (nuo 7-11 metų) metu, vaikai sugeba atlikti logines operacijas, bet susietas su konkrečiais daiktais. Ši fazė remiasi ankščiau įgyta klausine patirtimi. Pirmoji užduotis: Išdėliojamos kaladėles ir po vieną skirtingą, kuri reiškia dvi sujungtas aštuntines, ketvirtinę natą, pauzę, pusinę natą jas įvardina balu: TA, TI-TI, pauzė-tššš.Vėliau tokius pačius ritminius darinius vaikas mato užrašytus natose. Antroji užduotis: mokymasis intonuoti intervalus pagal intervalų nuotaikas. Linksmi, liūdni intervalai, vaikas kartoja mokytojo dainuojamus intervalus, vėliau bando savarankiškai juos padainuoti. Trečioji užduotis:  Mokytoja dainuoja trumpą melodiją su vienu skiemeniu, vėliau parodo kaip ta melodija užrašyta, vaikai bando skaityti iš natų melodines linijas. Mokosi natų pavadinimus.
4. Formalių operacijų stadijoje  (nuo 11-14 metų) vaikai sugeba audijuoti ir analizuoti, samprotauti sąvokomis. Pirmoji užduotis: išklausius muzikinį kūrinį, vaikai supažindinami su kūrinio forma, struktūra. Mokomasi naujų sąvokų kaip repriza, temos, moduliacijos, pagrindinės funkcijos T-S D. Antroji užduotis: Vaikams išdalinamas pratimas, jie turi jį ritmiškai paploti, padainuoti natomis, suprasti ir įvardinti kokia forma parašyta muzikinė struktūra.

Laba diena,

siunčiu antrąją užduotį.

Nuoširdžiai,

Justina

Audijavimo gramatika

Amerikiečių pedagogas ir psichologas E. Gordon sukūrė muzikos mokymosi teoriją, kurioje kalbos mokymosi eigą pritaikė muzikos mokymuisi. Muzikos mokymosi teorijos tikslas – remiantis muzikinių gabumų tyrimų duomenimis tobulinti kompetentingų muzikos mokytojų darbą, skatinti tėvus jau nuo vaiko gimimo sudaryti palankesnes sąlygas puoselėti jo muzikalumą. E. Gordono teigimu, pagrindinis ir svarbiausias gebėjimas, padedantis suvokti muziką yra audijavimas.  Audijavimas yra sumavimas ir apibendrinimas to ką girdėjome ir numatymas to kas seks. Jis muzikoje atitinka mąstymo ir kalbos santykį. Audijuoti išmokstama taip pat, kaip ir kalbėti gimtąja kalba. Audiacija apibūdinama kaip gebėjimas mintyse girdėti ir suprasti muziką net tada, kai nėra realaus muzikos garso. Jos negalima greitai išmokti. Šis gebėjimas yra nuosekliai išlavinamas ir jį geriausia pradėti lavinti kiek galima anksčiau. Vos gimę vaikai mokosi mąstyti, taigi kartu gali pradėti audijuoti. Atidėliojant šio gebėjimo lavinimą, užkertamas kelias unikalios meninės patirties plėtrai.

Audijavimas kartais painiojamas su vidiniu girdėjimu, gebėjimu pakartoti ir prisiminti. Vaikai, nesuprasdami muzikos, gali mechaniškai ją imituoti, lygiai taip, kaip nesuprantama kalba gali deklamuoti eilėraštį. Nors audijavimas ir imitavimas yra skirtingi procesai, tačiau jie abu labai svarbūs vaiko muzikiniam lavinimui. Gebėjimas imituoti muziką yra būtina audijavimo prielaida. Imitavimas taip pat svarbus audijuojant, kaip ir atpažinimas imituojant. Vaikas gali atpažinti dainą, bet nesugebėti jos pakartoti ir audijuoti. Tačiau galėdamas audijuoti, jis neabejotinai gebės ir atpažinti.

Mechaniškas muzikos įsiminimas labai skiriasi nuo audiacinio. Kai vaikai bando prisiminti muziką, jie galvoja apie tolesnę natą, nesvarbu, ar jaučia tą muziką, ar ne. Muzikos įsiminimas audijuojant apima skambėsiančių darinių supratimą, nes toniniai dariniai siejami su dermės pojūčiu, o ritminiai – su metro. Kitaip tariant, būtinas išankstinis muzikos suvokimas, arba muzikos pojūtis, kuris apima ir muzikinę atmintį.

E. Gordon sukūrė nuoseklų planą, kuris galėtų padėti mokytojams efektyviau mokyti vaikus ir tai daryti natūraliu būdu, nes taip vaikai iš esmės ir mokosi. E. Gordono teoriją sudaro trys mokymosi etapai:

Įgūdžių lavinimas

Toninis mokymas

Ritminis mokymas

Šie etapai tarp savęs yra glaudžiai susiję, nes įgūdžiai lavinami perimant toninį ir ritminį mokymosi turinį. E. Gordon vaikų muzikiniam lavinimui pateikia daug dainų ir skanduočių įvairiuose metruose ir dermėse. Dainos ir skanduotės sąmoningai pateiktos be teksto, norint vaikų dėmesį sutelkti į muzikos turinį. Šis repertuaras skirtas ankstyvojo amžiaus vaikų muzikiniam lavinimui, siekiant praturtinti jų muzikinį žodyną.

E. Gordono mokymosi lygmenų seka yra tokia:

Auralinis oralinis. Dėl unikalios atminties prigimties mes garsus turime sieti su dariniais. Vaikai nesimoko abėcėlės tam, kad kalbėtų, jie imituoja žodžius. Muzikoje taip pat reiktų imituoti toninius ir ritminius darinius nuo dviejų iki penkių garsų. Taip vaikai pamažu kaupia savo toninių ir ritminių darinių žodyną.

Skiemenų prijungimo lygmuo. Šiame mokymosi etape turi būti suformuoti kai kurie klausos įgūdžiai.

Dalių sintezės lygmuo. Šiame etape mokytojas gali sugrįžti prie žinomų darinių ir perteikti juos ne pavieniui, bet serijomis ir stebėti, ar vaikas gali juos pakartoti, prisiminti bei atpažinti.

Muzikinio rašto prijungimas. Šiame etape mokinys yra pasiruošęs mokytis užrašyti jau gerai žinomą bei atpažįstamą muzikinį ženklą. Mokinys dar gali nežinoti, ką šis ženklas reiškia, tačiau garsų dariniai jau yra tapę jo prasmingo žodyno dalimi.

Sudėtinės sintezės lygmuo. Vis plečiamas ritminis žodynas, kol pagaliau mokinys sugebės skaityti ir užrašyti muziką frazėmis, o ne atskiromis natomis.

Visi penki mokymosi lygmenys turi vykti išvardyta seka, kad mokymaisi būtų stabilus ir nuoseklus. Bet kuriame amžiaus tarpsnyje mokymasis turi apimti visus tuos lygmenis, o kiek ilgai mokytojas dirba viename jų, priklauso nuo mokinio pasirengimo bei ankstesnio mokymosi. Šis mokymo procesas yra skirtas tiek toniniam, tiek ir ritminiam turiniui.

J. Piaget nuomone- iki 7 metų vaikų gebėjimai stipriai kinta. Mokslininkas šį laikotarpį įvardino kaip priešoperacinės stadijos intuicijos fazę. Vaikai daro išvadas, remdamiesi neaiškiais įspūdžiais ir percepciniais sprendimais, kurie neišreiškiami žodžiais. Suprtimas be žodžių yra itin reikšmingas muzikinio ugdymo aspektu, kai sukūrus palanką aplinką vaikai mokosi suprasti dainuojant, žaidžiant judrius žaidimus, kaupiamas būtinas muzikos pažinimui intonacinis žodynas. Šiuo laikotarpiu vaikai intuityviai patiria ekspresyvų muzikos turinį.

Aušra Stravinskaitė

Graders' comments

Laura, ačiū už gražų darbą. Smagu turėti sistemiškai mąstantį studentą, dirbantį taip kruopščiai, nuoširdžiai ir atsakingai.

Ačiū už atliktą užduotį. Darbas atitinka vertinimo kriterijus.

Ačiū, Beatriče, už atliktą užduotį ir pasidalijimą savo pastebėjimais. Raidos dėsniai, be abejo, yra objektyvūs. Bet reikėtų atkreipti dėmesį ir į tai, kad raidą stimuliuoja aplinka ir gyvenimo sąlygos - tiek šeimos, tiek ir visuomeninės. Kiekviena nauja karta yra kitokia. Todėl tiek tėvams, tiek mokytojams, ypatingai svarbu žinoti kokias vertybes norime diegti ir jautriai tai daryti tokiomis formomis, kokios tai padeda padaryti be prievartos.
Kadangi gyvąją patirtį dabar turite namie, galite betarpiškai viską stebėti ir stebėtis :-)

Ačiū, Raimonda, už konstruktyviai atliktą darbą.

Ačiū už nuoširdų ir tvarkingą darbą. Pastabų neturiu.

Ačiū už nuoširdų, išsamų ir tvarkingą darbą. Matosi, kad domitės studijų objektu ir jums tai yra svarbu. Kadangi man taip pat įdomu kaip studentai mąsto ir kokius pateikia argumentus savo teiginiams, darbai per ilgi nebūna :-)

Ačiū, Laurynai, už darbą. Mokate naudotis, tiksliau, pasinaudoti šaltiniais. Bet tekste nesimato jūsų veido. Užduoties formuluotėje buvo prašoma konkrečių užduočių pavyzdžių kiekvienam amžiaus tarpsniui. Jūs tiesiog manipuliuojate svetimais tekstais ir kalbate abstrakcijomis, tarsi nedirbtumėte pedagoginio darbo ir negalvotumėte ką, kaip ir kodėl darote. Jūsų galvoje tik instrumentas ir biologinė būtybė, kurią reikia išdresiruoti. Muzikos ir žmogaus nėra.

Ačiū už kruopštų ir tvarkingą darbą. Labai gera išvada "Visų šių stadijų išmanymas padės pedagogui rasti tinkamiausius mokymo būdus kiekvienam vaiko raidos etapui, nereikalauti dar nepasiekiamų tikslų bei dirbti efektyviai."

Ačiū už savarankišką ir nuoširdų darbą.

Gaila, kad taip vėlavote.

Ačiū, Ramune, už neformalų požiūrį į užduotį. Turite privačia eksperimentinę bazę intelekto raidai stebėti :-).

Ačiū, Aurimai, puikus darbas, atitinkantis kriterijus.

Ačiū, Jurgita, puikus darbas, atitinkantis kriterijus.

Rasa, man labai aptiko jūsų esė. Puiku. Bet darbas nelabai atitinka kriterijus. Jūs apibūdinote tik vieną amžiaus tarpsnį - savo mokinės. Aš jau tikėjausi, kad parašysite kokias užduotis duotumėte jos sesutei, kokias savybes pastebite konkrečiai šios mokinės gabumų raidoje, ką darysite su ja toliau, t.y. kaip lavinsite juos, žinodama, kad ji yra normalių vidutinių gabumų mergaitė. O darbas baigėsi...

Nenorėčiau darbo vertinti tik vidutiniškai. Noriu pasiūlyti jums jį papildyti. Tarkime, konkrečiai kaip auginote ir auginsite aprašytą mokinę. Tikiuosi, kad priimsite mano pasiūlymą. Tegu būna nesvarbu terminas - padarykite kada turėsite laiko.

Ačiū, Goda, už darbą, kuris atitinka kriterijus. Visada įdomiausia skaityti eilutes, kuriose kalbama apie jūsų turimą patirtį ir kaip jūs ją atrandate studijų turinyje.

Ačiū, Indre, už darbą, kuris atitinka nurodytus kriterijus.

Ačiū, Rūta, už atliktą užduotį. Malonu matyti, kad naudojatės plačiu turimų žinių arsenalu ir darbą atlikote neformaliai. Tikiuosi, kad jis jums pačiai bus naudingas dirbant pedagoginį darbą.

Darbas nepateiktas.

Ačiū, Ligita, už atliktą darbą, kuris atitinka visus vertinimo kriterijus.

Darbas atitinka vertinimo kriterijus.

Sigita, pasirodo, kad per šv. Velykas turėjote praktinę galimybę stebėti pirmosios fazės žmogutį ir įsitikinti tokio amžiaus poreikiais ir gebėjimais. Ačiū už atliktą darbą ir parodytą neformalų požiūrį į jį.

Ačiū, Violeta, už išsamų darbą, kuris atitinka visus vertinimo kriterijus.

Darbas nepateiktas

Indre, ačiū už atliktą darbą ir neformalų požiūrį į jį.

Darbas nepateiktas.

Darbas nepateiktas.

Aušra, jūsų darbas geras, bet ne apie tai ko prašoma. Užduotyje buvo nurodymas: "Pateikite konkrečių užduočių pavyzdžių (2–3) kiekvienam amžiaus tarpsniui". Todėl atliktą užduotį vertinu tik patenkinamai kaip neatitinkančią kriterijų.

Darbas nepateiktas.

Ačiū, Danguole, už neformalų požiūrį į užduotį, papildomos medžiagos panaudojimą. Tikiuosi, kad tai jums bus asmeniškai labai naudinga.